Document ID: 32013R0297

NÕUKOGU MÄÄRUS (EL) nr 297/2013,
27. märts 2013,
millega muudetakse määrusi (EL) nr 44/2012, (EL) nr 39/2013 ja (EL) nr 40/2013 teatavate kalapüügivõimaluste osas
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 43 lõiget 3,
võttes arvesse Euroopa Komisjoni ettepanekut
ning arvestades järgmist:
(1)
Nõukogu 20. detsembri 2002. aasta määruse (EÜ) nr 2371/2002 (ühisele kalanduspoliitikale vastava kalavarude kaitse ja säästva kasutamise kohta) (1) tuleb vetele ja kalavarudele juurdepääsu ning säästvat kalandustegevust reguleerivate liidu meetmete võtmisel arvestada kättesaadavaid teadus-, tehnika- ja majandusnõuandeid ning eelkõige kalanduse teadus-, tehnika- ja majanduskomitee (STECF) koostatud aruandeid ja piirkondlike nõuandekomisjonide nõuandeid.
(2)
Nõukogul on kohustus võtta vastu meetmed püügivõimaluste kehtestamise ja jaotamise kohta ja sealhulgas määrata vajaduse korral kindlaks teatavad püügivõimalustega funktsionaalselt seotud tingimused. Kalapüügivõimalused tuleks jaotada liikmesriikide vahel nii, et kõikidele liikmesriikidele oleks tagatud kõikide kalavarude püügitegevuse suhteline stabiilsus ning võttes asjakohaselt arvesse määruses (EÜ) nr 2371/2002 kehtestatud ühise kalanduspoliitika eesmärke.
(3)
Nõukogu määras määrusega (EL) nr 44/2012, (2) kindlaks teatavate kalavarude ja kalavarude rühmade kalapüügivõimalused ELi vetes ning ELi laevade kalapüügivõimalused teatavates väljaspool ELi asuvates vetes 2012. aastaks. Määrustega (EL) nr 39/2013 (3) ja (EL) nr 40/2013 (4) määras nõukogu kindlaks määranud teatavate kalavarude ja kalavarurühmade püügivõimalused ELi vetes ning ELi laevade kalapüügivõimalused teatavates väljaspool ELi asuvates vetes 2013. aastaks.
(4)
Määruses (EL) nr 39/2013 on asjakohane selgitada eritingimust hariliku stauriidi kalapüügivõimaluste kindlaks määramiseks VIIIc ja IX püügipiirkonnas.
(5)
Kvootide ülekandmise tõttu liidu ja teiste NAFO lepinguosaliste vahel said liidule 2012. aastal kättesaadavaks täiendavad püügivõimalused süvalesta püügiks NAFO püügipiirkonnas 3LMNO. Seetõttu tuleks muuta määruse (EL) nr 44/2012 IC lisa 2012. aasta osas alates 1. jaanuarist 2012, et kajastada neid uusi kalapüügivõimalusi. Kõnealused muudatused käsitlevad üksnes 2012. aastat ning ei mõjuta mingil moel suhtelise stabiilsuse põhimõtet.
(6)
ELi ja Norra laevade kalapüügivõimalused ja teineteise vetes kalavarudele juurdepääsu tingimused kehtestatakse igal aastal, võttes arvesse konsultatsioone kalapüügiõiguste üle, mida peetakse Norraga kalandussuhteid käsitleva kahepoolse kokkuleppega ettenähtud korras (5). Kuni 2013. aasta kalapüügivõimaluste üle läbirääkimiste lõpetamiseni kehtestati määrusega (EL) nr 40/2013 asjaomaste kalavarude ajutised püügivõimalused. On asjakohane määruse (EL) nr 40/2013 asjaomaseid sätteid vastavalt muuta.
(7)
Määruse (EL) nr 40/2013 IA lisas sätestatakse ajutiselt tobiapüügi piirnormid Rahvusvaheline Mereuurimise Nõukogu (ICES) IIIa püügipiirkonnas ning ICESi IIa ja IV püügipiirkonna ELi vetes. ICES avaldas 2013. aasta veebruaris teadusnõuanded ICESi IIa ja IIIa rajooni ning ICESi IV alapiirkonna ELi vete tobiavarude kohta. Kooskõlas kõnealuste nõuannetega tuleks majandamispiirkondade 1 ja 2 püügi piirnormiks kinnitada vastavalt 224 544 tonni ja 17 544 tonni. Majandamispiirkonna 3 kogupüügi piirnormiks soovitab ICES määrata 78 331 tonni. Kuna majandamispiirkond 3 hõlmab nii ELi kui ka Norra püüki, ei tohiks selle piirkonna liidu piirnorm ületada 40 000 tonni. Majandamispiirkondade 4 ja 6 kohta ei olnud püügi- ja uuringuandmed piisavad selleks, et ICES oleks saanud anda vanusel põhineva hinnangu. Seetõttu on kooskõlas sarnastes tingimustes muude varude suhtes vastu võetud lähenemisviisiga asjakohane määrata majandamispiirkondade 4 ja 6 püügi piirnormiks vastavalt 4 000 ja 336 tonni, mis on nende piirkondade 2012. aasta püügi piirnormiga võrreldes 20 % vähem. ICESi nõuannete kohaselt on majandamispiirkondades 5 ja 7 sobiv püügi piirnorm null. Kuna tobiavarusid jagatakse Norraga ja võttes arvesse tobia kättesaadavusest ELi vetes 2013. aastal, on asjakohane näha ette kvootide vahetamine Norraga. Sellest tulenevalt tuleks Norrale eraldatav liidu lubatud kogupüügi (TAC) osa määrata kindlaks tasemele 22 450 tonni tobiat majandamispiirkonnas 1 vahetuseks 1 769 tonni Põhja-Norra tursa, 131 tonni Põhja-Norra mereahvena, 250 tonni Põhjamere merilesta ja 95 tonni Põhjamere hariliku molva vastu. Seetõttu tuleks määruse (EL) nr 40/2013 IA lisa vastavalt muuta.
(8)
Vaikse ookeani lääne- ja keskosa kalanduskomisjoni 9. aastakoosolekul, mis peeti 2.-9. detsembrini 2012 Manilas, võeti vastu suursilm-tuuni, kulduim-tuuni ja vööttuuni kaitse ja majandamise uued meetmed seoses püügikoormuse piirangutega, samuti meetmed peibutuspüügivahenditega püügi keeluala kohta. Vaikse ookeani lääne- ja keskosa kalanduskomisjon sõlmis kokkuleppe ka majandamismeetmete suhtes, mida kohaldatakse Vaikse ookeani lääne- ja keskosa kalanduskomisjoni ning Ameerika Troopikatuunide Komisjoni vahelises kattuvas piirkonnas. Kõnealuste meetmete kohaselt peavad ELi laevad, mis on kantud mõlema organisatsiooni registrisse, järgima kattuvas piirkonnas kalapüügil ainult neid Ameerika Troopikatuunide Komisjoni kaitse- ja majandamismeetmeid, mis on sätestatud määruses (EL) nr 40/2013. Kõnealused Vaikse ookeani lääne- ja keskosa kalanduskomisjoni meetmed tuleks üle võtta liidu õigusesse.
(9)
Vastavalt Rahvusvahelise Atlandi Tuunikala Kaitse Komisjoni (ICCAT) sätetele, mis on käsitlevad atlandi mõõkkala kaitset, võib liit arvestada Põhja-Atlandi majandamispiirkonnas püütud kuni 200-tonnise mõõkkalasaagi Atlandi ookeani lõunaosas püüdmata jäänud mõõkkalakvoodi eest. Samuti võib liit arvestada Lõuna-Atlandi majandamispiirkonnas püütud kuni 200-tonnise mõõkkalasaagi Atlandi ookeani põhjaosas püüdmata jäänud mõõkkalakvoodi eest. Need sätted tuleks üle võtta liidu õigusesse.
(10)
Vaikse ookeani lõunaosa piirkondlik kalandusorganisatsioon (SPRFMO) määras 2013. aasta esimesel aastakoosolekul kindlaks kalapüügivõimalused, mis hõlmasid Tšiili stauriidi lubatud kogupüüki, sealhulgas selle püügiga seotud aruande muudatust, ning pelaagiliste ja põhjalähedaste liikide püügikoormuse piirangud. Need sätted tuleks üle võtta liidu õigusesse.
(11)
Määrusi (EL) nr 39/2013 ja (EL) nr 40/2013 kohaldatakse üldiselt alates 1. jaanuarist 2013. Kõnealuste määruste muudatustega seoses tuleks käesolevat määrust kohaldada alates 1. jaanuarist 2013. Selline tagasiulatuv kohaldamine ei mõjuta õiguskindluse ja õiguspärase ootuse kaitse põhimõtteid, kuna asjaomased püügivõimalused ei ole veel ammendatud. Määruse (EL) nr 44/2012 muudatust tuleks kohaldada alates 1. jaanuarist 2012. Kuna püügi piirnormide muutmine avaldab mõju majandustegevusele ja ELi laevade kalapüügihooaja kavandamisele, on vaja kiiresti muuta määrusi (EL) nr 44/2012, (EL) nr 39/2013 ja (EL) nr 40/2013. Samal põhjusel peaks käesolev määrus jõustuma vahetult pärast selle avaldamist,
ON VASTU VÕTNUD KÄESOLEVA MÄÄRUSE:
Artikkel 1
Määruse (EL) nr 44/2012 muudatused
Määruse (EL) nr 44/2012 IC lisa muudetakse vastavalt käesoleva määrus I lisas esitatud tekstile.
Artikkel 2
Määruse (EL) nr 39/2013 muudatused
Määruse (EL) nr 39/2013 I lisa muudetakse vastavalt käesoleva määruse II lisas esitatud tekstile.
Artikkel 3
Määruse (EL) nr 40/2013 muudatused
Määrust (EL) nr 40/2013 muudetakse järgmiselt.
1)
Artiklisse 4 lisatakse järgmine punkt:
„n) „IATTC ja WCPFC vaheline kattuv piirkond”- järgmiste koordinaatidega määratletud geograafiline ala:
150 ° läänepikkust,
130 ° läänepikkust,
4 ° lõunalaiust,
50 ° lõunalaiust.”
2)
Artikkel 24 asendatakse järgmisega:
„Artikkel 24
Pelaagiline kalapüük - püügivõimsuse piirangud
Liikmesriigid, kes 2007., 2008. või 2009. aastal tegelesid SPRFMO konventsiooni alas aktiivselt pelaagilise kalapüügiga, piiravad 2013. aastal oma lipu all sõitvate pelaagilisi kalavarusid püüdvate laevade kogu püügivõimsust kõnealuses piirkonnas liidu kogutasemeni, 78 600 GTni.”
3)
Artikkel 25 asendatakse järgmisega:
„Artikkel 25
Pelaagiline kalapüük - lubatud kogupüük
1. Üksnes liikmesriigid, kes 2007., 2008. või 2009. aastal tegelesid SPRFMO konventsiooni alas aktiivselt pelaagilise kalapüügiga, nagu on määratletud artiklis 24, võivad kõnealuses piirkonnas püüda pelaagilisi kalavarusid kooskõlas IJ lisas sätestatud lubatud kogupüügiga.
2. IJ lisas sätestatud püügivõimalusi võib kasutada üksnes tingimusel, et liikmesriigid saadavad komisjonile hiljemalt järgneva kuu viiendaks kuupäevaks SPRFMO sekretariaadile edastamiseks SPRFMO konventsioonialas aktiivse kalapüügi või ümberlaadimisega tegelevate laevade nimekirja, laevaseiresüsteemi (VMS) aruanded, igakuised püügiaruanded ja olemasolu korral andmed sadamakülastuste kohta.”
4)
Artikkel 29 asendatakse järgmisega:
„Artikkel 29
Suursilm-tuuni, kulduim-tuuni ja vööttuuni püügikoormuse piirangud
Liikmesriigid tagavad, et ei suurene püügipäevade arv, mis on eraldatud suursilm-tuuni (Thunnus obesus), kulduim-tuuni (Thunnus albacares) ja vööttuuni (Katsuwonus pelamis) püüdvatele seinnoodalaevadele avamerel WCPFC konventsiooniala selles osas, mis asub 20 ° põhjalaiuse ja 20 ° lõunalaiuse vahel.”
5)
Artikli 30 lõige 1 asendatakse järgmisega.
„1. WCPFC konventsiooniala selles osas, mis asub 20 ° põhjalaiuse ja 20 ° lõunalaiuse vahel, on püük peibutusvahendeid kasutavate seinnoodalaevadega keelatud 1. juulist 2013 (kell 00.00) kuni 31. oktoobrini 2013 (kell 24.00). Kõnealusel ajavahemikul võib seinnoodalaev WCPFC konventsiooniala selles osas kala püüda üksnes juhul, kui selle pardal on vaatleja, kes jälgib, et laev mitte mingil ajahetkel:
a)
ei kasuta peibutuspüügivahendit ega seonduvaid elektroonilisi seadmeid,
b)
ei püüa kalaparvi peibutuspüügivahenditega.”
6)
Lisatakse järgmine artikkel:
„Artikkel 30a
IATTC ja WCPFC vaheline kattuv piirkond
1. Laevade suhtes, mis on kantud üksnes WCPFC registrisse, kohaldatakse artiklites 29-31 sätestatud meetmeid, kui need püüavad kala IATTC ja WCPFC vahelises kattuvas piirkonnas, mis on määratletud artikli 4 punktis n.
2. Laevade suhtes, mis on kantud nii WCPFC kui ka IATTC registrisse, samuti laevade suhtes, mis on kantud üksnes IATTC registrisse, kohaldatakse artikli 27 lõike 1 punktis a ja artikli 27 lõigetes 2-6 sätestatud meetmeid, kui need püüavad kala IATTC ja WCPFC vahelises kattuvas piirkonnas, mis on määratletud artikli 4 punktis n.”
7)
IA, IB, ID, IJ, III ja VIII lisa muudetakse vastavalt käesoleva määruse III lisas esitatud tekstile.
Artikkel 4
Käesolev määrus jõustub Euroopa Liidu Teatajas avaldamisele järgneval päeval.
Seda kohaldatakse alates 1. jaanuarist 2013.
Artiklit 1 kohaldatakse alates 1. jaanuarist 2012.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 27. märts 2013

Labels: 11
18
6